李南星

李南星，籍貫廣東潮陽，新加坡華人男明星，而家係新傳媒私人有限公司部頭合約男藝人，喺新加坡同鄭惠玉並稱「新加坡一哥、一姐」，佢嘅男性魅力同從容不迫嘅大將之風，令啲人攞佢同國際知名藝人周潤發相提並論。

經歷

成為演員之前 
成為演員之前，佢喺一間酒店做咖啡店侍應同攞行李，之後被當時嘅電視人毛威發掘。最初李南星拒絕，但毛威仍然邀請佢去睇電視台嘅環境，輾轉之後佢就入咗電視台，喺1986年出道。

開始走紅 
李南星一踏入娛樂圈就做到主角，而《邊緣少年》就係李南星嘅成名作品，比起佢以往拍過嘅戲中，呢套戲佢戲份重得多。之後佢仲得到「新加坡周潤發」嘅美譽，就連周潤發喺1984年新加坡紅星大獎頒獎畀佢嗰陣，都講笑話叫佢唔好去香港發展，唔係嘅話佢會冇工開。

從1994年到2003年，佢連續十年當選新加坡紅星大獎最受歡迎男藝人之一。

佢嘅知名度，甚至吸引香港老戲骨李香琴欣賞，喺1994年，李南星喺《龍鳳呈祥》飾演李香琴個仔，兩人喺入面有好多對手戲，李香琴曾經邀請佢去香港發展，但當時李南星覺得自己仍然喺摸索階段，而且覺得驚而拒絕。

沉迷賭博嘅人生 
李南星憑賭博劇《雙天至尊》系列深情賭王言飛嘅角色，獲得好高知名度，但亦因為賭博，佢步入咗人生嘅谷底。

李南星喺2018年同2021年，分別接受香港基督教媒體視博恩節目《星火飛騰》同新傳媒電視節目《神秘嘉賓》接受訪問嘅時候，佢就透露咗當時嘅經歷，話自己當時喺娛樂圈雖然發展唔錯，但都擔心演藝合約會被中斷，所以嘗試自己投資做生意，但就俾人呃咗100萬新加坡元，喺結束自己嘅生意後，佢急於還債想走捷徑，覺得唔知拍到幾時先可以還嗮，然後佢當時又咁啱拍緊《雙天至尊2》，佢諗住可以好似喺套戲入面咁樣好快贏啲錢返嚟還債，於是就攞住20萬去咗雲頂嘅賭場，仲着埋當時拍劇嘅戲服，當時賭場當佢係VIP咁迎接，但最終都被賭博打敗，債台高築，高達300萬新幣，走入咗人生谷底。佢憶述當時亦好難再借錢，唔識應對債主，為咗搵錢還債連一啲幕後工作同臨時演員都去做，要將身段放到最低。當時，佢甚至用菸酒麻醉自己，逃避人生。最後，佢用咗4年時間還嗮啲債。

成為基督徒 
佢曾經試過尋求風水法師、算命師父嘅幫忙，亦試過到泰國求大佛牌來戴，但情況反而仲差。經歷過賭癮、酒癮、煙癮嘅困擾後，佢係2003年成為咗基督徒，而之前呃佢嘅合夥人，亦賠償咗佢嘅損失。佢2010年起開始喺唔同教會分享自己嘅經歷，2015年以自身經歷由他人動筆，出版咗《真實戲劇》一書，以「賭王」身份勸人回頭。而另一個新加坡基督徒男藝人陳泰銘喺2019年1月《星火飛騰》訪問嘅時候，亦曾經透露，向佢傳教嘅其中一個人，就係李南星。

成立經理人公司同埋發展唔同嘅生意 
佢近年成立咗經理人公司LNX Global，主攻中國內地市場，旗下嘅藝人包括郭威樂、宋怡霏、陳欣淇、包勳評等等。另外佢亦同烘焙品牌推出自己原創口味嘅麵包“阿哥咖哩雞”同埋“阿哥干貝蝦米牛角麵包”。

婚姻生活 
李南星曾經同女藝人楊莉冰喺1994年結婚，但去到2005年離婚。李南星曾經表示，佢哋分開嘅原因係性格不合，二嚟係各自追求自己嘅理想同事業，同第三者無關。

演出作品

電視劇

綜藝節目 

2021年：《星 • 料理》

獎項

演技獎項

其他獎項

碎料 
 李南星喺2018年曾經話自己「Old School」，唔太習慣用社交媒體，除咗想保持一貫嘅低調外，亦唔想太依賴電子科技，失去真我。
 佢喺唔少電視劇入面都演出賭場大亨、警察、律師等比較正經嘅角色。但喺《財神爺》入面，佢顛覆正經形象，佢曾經就話自己唔知點樣搞笑。

星加坡藝人
星加坡唐人